Predkladacia správa

56. svetové zdravotnícke zhromaždenie (SZZ) sa uskutoční vo Švajčiarsku v Ženeve od 19. do 28. mája 2003. Podkladom programu zasadnutia budú závery 111. zasadnutia Výkonnej rady Svetovej zdravotníckej organizácie ( SZO). 

Na základe pozvania generálnej riaditeľky Svetovej zdravotníckej organizácie Dr. Gro Harlem Brundtlandovej sa na 56. svetovom zdravotníckom zhromaždení zúčastní aj delegácia Slovenskej republiky.
Plénum budú tvoriť delegácie zo 192 členských  štátov Svetovej zdravotníckej organizácie, delegácie z významných medzinárodných vládnych aj mimovládnych organizácií.
Ako naznačuje už  dĺžka trvania SZZ, agenda je tento rok veľmi náročná, navyše sa  bude schvaľovať nový generálny riaditeľ Svetovej zdravotníckej organizácie. Rokovanie je rozdelené podľa tém do 2 výborov:

 Zdravotnícka stratégia (výbor A)
 Finančné záležitosti (výbor B)

Hlavné body rokovania výboru A :
Rámcová konvencia na kontrolu tabaku
Podpora zdravia
Príspevok SZO k dosiahnutiu Miléniových rozvojových cieľov
Stratégia rozvoja zdravia pre deti a dorast
Tradičná medicína
Eradikácia poliomyelitídy
Prevencia  a stratégia chrípkovej epidémie
Stratégia pre HIV/AIDS

Hlavné body rokovania výboru B:
Návrh programového rozpočtu organizácie na roky 2004-2005
Príspevková stupnica na roky 2004 – 2005
Preradenie Cyperskej republiky do európskej skupiny
Spolupráca s inými organizáciami systému OSN
Ľudské zdroje - zastúpenie rozvojových krajín na Sekretariáte SZO

V tajnom hlasovaní členov Výkonnej rady SZO v januári 2003 bol zvolený za nového generálneho riaditeľa Svetovej zdravotníckej organizácie Dr. Jong Wook Lee. Jeho nominácia sa bude schvaľovať na 56. svetovom zdravotníckom zhromaždení. Do funkcie nastúpi koncom júla 2003.
Toto zasadnutie bude posledným pre odchádzajúcu Dr. Gro Harlem Brundtlandovú, ktorá stála na čele organizácie 5 rokov. Očakáva sa, že vo svojom príhovore k plenárnemu zasadnutiu bude hodnotiť predchádzajúce funkčné obdobie. 
Svetová zdravotnícka organizácia získala pod jej vedením veľmi silnú medzinárodnú  pozíciu a začalo sa vytvárať silné partnerstvo s krajinami na základe  rôznych medzinárodných programov. Zdravie sa tak stalo dôležitým ukazovateľom rozvoja a redukcie chudoby.      

 	V tomto roku by po prijatí textu Rámcovej konvencie na kontrolu tabaku  mala byť ukončená  aktivita SZO, iniciovaná G. H. Brundtlandovou. Podľa nej práve vysoká konzumácia tabaku bude patriť medzi hlavné príčiny úmrtí a medzi najväčšie zdravotné riziko v budúcich rokoch.
	Novou  problematikou, ku ktorej bude prijatá rezolúcia, je prevencia a kontrola chrípkovej pandémie. V materiáli pripravenom Sekretariátom SZO sa uvádza, že na chrípku zomrie ročne štvrť až pol milióna ľudí. Existujúce vakcíny  sa efektívne nevyužívajú na imunizačný program a v súčasnosti má len 50 krajín (prevažne vyspelých) pripravenú stratégiu očkovania, pričom zo skupiny vysoko rizikových skupín obyvateľstva je chránených len 10 % až 20 %. Deväť krajín disponuje zariadeniami na produkciu vakcín proti chrípke. V rezolúcii sa požaduje:
-    v krajinách, kde neexistuje prepracovaný systém vakcinácie, SZO navrhuje
zakomponovať vakcináciu najmä rizikových skupín, 
-	v krajinách, kde existuje politika vakcinácie implementovať stratégiu vyššieho zaočkovania rizikových skupín na 50 % do roku 2006 a v roku 2010 až na 75 %  
-	príprava národných plánov pre prípravu pandémie chrípky,
-	podpora výskumu v oblasti skvalitnenia vakcín proti chrípke.

Keďže v roku 2004 sa uskutoční 4. ministerská konferencia ministrov životného prostredia a zdravia, zvýšená pozornosť sa bude venovať zdraviu a životnému prostrediu. Téme Podpora zdravého životného prostredia pre deti sú venované  nielen okrúhle ministerské stoly počas májového zasadnutia, ale aj Svetový deň zdravia – 7. apríl. Na okrúhlych ministerských stoloch sa predpokladá vystúpenie ministra zdravotníctva SR k tejto problematike.  
Na svetovom zdravotníckom zhromaždení sa vytvára možnosť uskutočniť bilaterálne  stretnutia s ministrami zdravotníctva zúčastnených členských štátov SZO, čím je vytvorený veľký priestor pre výmenu skúseností a poznatkov z oblasti zdravotníctva.
Závery a prijaté rezolúcie svetového zdravotníckeho zhromaždenia budú následne rozpracované a aplikované na národné podmienky.

Predkladaný materiál nemá finančný, ekonomický, environmentálny vplyv ani vplyv na zamestnanosť.

Pobytové i cestovné náklady spojené s účasťou delegácie Slovenskej republiky na 56. svetovom zdravotníckom zhromaždení v Ženeve budú hradené z rozpočtovej kapitoly MZ SR a MZV SR.

Materiál má nelegislatívnu a nekoncepčnú povahu  v súlade s čl. 10 odsekom 6 Smernice na prípravu a predkladanie materiálov na rokovanie vlády SR (schválenej uznesením vlády  SR č. 512 z 13.júna 2001); a preto nebol zaslaný na medzirezortné pripomienkové konanie a konzultácia sa uskutočnila iba s Ministerstvom zahraničných vecí SR.  

Návrh smernice pre postup delegácie Slovenskej republiky

na 56. svetovom zdravotníckom zhromaždení

___________________________________________________________________

Delegácia Slovenskej republiky na 56. svetovom zdravotníckom zhromaždení bude sledovať tieto ciele:

1.	vyjadriť podporu Slovenskej republiky rezolúciám a odporúčaniam 56. svetového zdravotníckeho zhromaždenia,

2.	podporiť medzinárodné aktivity Svetovej zdravotníckej organizácie, ktoré sú určené v jednotlivých  programoch, sledujúcich zlepšenie zdravotného stavu obyvateľstva,

3.	vyzdvihnúť potrebu  spolupráce krajín v Európskom regióne pri napĺňaní   hlavných programov SZO, zaujať aktívne stanovisko k aktivitám, opatreniam a odporúčaniam smerujúcim k plneniu cieľov Svetovej zdravotníckej organizácie,

4.	podporiť iniciatívy a programy SZO s inými medzinárodnými organizáciami, 

5.	koordinovať postup delegácie SR vo vzťahu ku krajinám V4 aj k  členským krajinám  EÚ.